b'\n_START_ARTICLE_\nWorld Digital Library\n_START_SECTION_\nIstorija\n_START_PARAGRAPH_\nPasaulio skaitmenin\xc4\x99 bibliotek\xc4\x85 sukurti 2005 m.  pasi\xc5\xabl\xc4\x97 JAV Kongreso biblioteka. \xc5\xa0ios bibliotekos darbuotojai buvo pagrindiniai projekto k\xc5\xabr\xc4\x97jai. Technin\xc4\x99 param\xc4\x85 suteik\xc4\x97 Egipto naujoji Aleksandrijos biblioteka (Bibliotheca Alexandrina). Biblioteka buvo atidaryta 2009 m. baland\xc5\xbeio 21 d. UNESCO b\xc5\xabstin\xc4\x97je Pary\xc5\xbeiuje, dalyvaujant UNESCO generaliniam direktoriui K\xc5\x8dichir\xc5\x8d Matsuura, \xc4\xafvairi\xc5\xb3 \xc5\xa1ali\xc5\xb3 ambasadoriams, ministrams,  ypatingiems sve\xc4\x8diams. \xc4\xaekurta kartu su 32 partneri\xc5\xb3 institucijomis.\n_START_SECTION_\nTurinys\n_START_PARAGRAPH_\nSuskaitmeninti kult\xc5\xabros paveldo objektai (dokumentai i\xc5\xa1 viso pasaulio) vartotojui pasiekiami per vien\xc4\x85 internetin\xc4\xaf adres\xc4\x85. Bibliotekos internetin\xc4\x97je svetain\xc4\x97je patalpinta unikali \xc4\xafvairi\xc5\xb3 pasaulio bibliotek\xc5\xb3 ir archyv\xc5\xb3 kult\xc5\xabrin\xc4\x97 med\xc5\xbeiaga: rankra\xc5\xa1\xc4\x8diai, \xc5\xbeem\xc4\x97lapiai, retos knygos, filmai, garso \xc4\xafra\xc5\xa1ai, spaudiniai ir fotografijos. \xc5\xa0iais duomenimis visuomen\xc4\x97 gali naudotis pagrindin\xc4\x97mis kalbomis: arab\xc5\xb3, kin\xc5\xb3, angl\xc5\xb3, pranc\xc5\xabz\xc5\xb3, portugal\xc5\xb3, rus\xc5\xb3 ir ispan\xc5\xb3. _NEWLINE_Atsidariusioje bibliotekoje buvo 1 236 elektroniniai eksponatai. 2018 m. prad\xc5\xbeioje j\xc5\xb3 skai\xc4\x8dius pasiek\xc4\x97 18 000 vnt. i\xc5\xa1 beveik 200 \xc5\xa1ali\xc5\xb3. Projektas n\xc4\x97ra baigtinis, biblioteka bet kada papildoma nauju skaitmeniniu turiniu.'